CELEX: 32022R0545
Language: lt
Date: 2022-01-26 00:00:00
Title: Komisijos deleguotasis reglamentas (ES) 2022/545 2022 m. sausio 26 d. kuriuo Europos Parlamento ir Tarybos reglamentas (ES) 2019/2144 papildomas nustatant išsamias taisykles dėl variklinių transporto priemonių tipo patvirtinimo pagal jų eismo įvykių duomenų savirašius ir tų sistemų, kaip atskirų techninių mazgų, tipo patvirtinimo specialiųjų bandymo procedūrų ir techninių reikalavimų ir iš dalies keičiamas to reglamento II priedas (Tekstas svarbus EEE)

2022 4 6   
               
               
                  LT
               
               
                  Europos Sąjungos oficialusis leidinys
               
               
                  L 107/18
               
            
         KOMISIJOS DELEGUOTASIS REGLAMENTAS (ES) 2022/545
         2022 m. sausio 26 d.
         kuriuo Europos Parlamento ir Tarybos reglamentas (ES) 2019/2144 papildomas nustatant išsamias taisykles dėl variklinių transporto priemonių tipo patvirtinimo pagal jų eismo įvykių duomenų savirašius ir tų sistemų, kaip atskirų techninių mazgų, tipo patvirtinimo specialiųjų bandymo procedūrų ir techninių reikalavimų ir iš dalies keičiamas to reglamento II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2144 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo reikalavimų, susijusių su jų bendrąja sauga ir transporto priemonėse esančių asmenų bei pažeidžiamų eismo dalyvių apsauga, kuriuo iš dalies keičiamas Europos Parlamento ir Tarybos reglamentas (ES) 2018/858 ir panaikinami Europos Parlamento ir Tarybos reglamentai (EB) Nr. 78/2009, (EB) Nr. 79/2009 ir (EB) Nr. 661/2009 ir Komisijos reglamentai (EB) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 ir (ES) 2015/166 (1), ypač į jo 4 straipsnio 6 dalį ir 6 straipsnio 6 dalį,
         kadangi:
         
                     (1)
                  
                  
                     Reglamente (ES) 2019/2144 nustatytas bendras įpareigojimas variklinėse transporto priemonėse įrengti tam tikras pažangiąsias transporto priemonių sistemas. To reglamento II priede turėtų būti pateikti variklinių transporto priemonių tipo patvirtinimo pagal jų eismo įvykių duomenų savirašius ir tų sistemų, kaip atskirų techninių mazgų, tipo patvirtinimo reikalavimai. Šiuos reikalavimus būtina papildyti nustatant išsamias suderintas taisykles dėl tokio tipo patvirtinimo specialiųjų bandymo procedūrų ir techninių reikalavimų;
                  
               
                     (2)
                  
                  
                     šiame reglamente nustatyti techniniai reikalavimai ir bandymo procedūros taikomi M1 ir N1 kategorijų variklinėms transporto priemonėms, atsižvelgiant į Reglamente (ES) 2019/2144 nustatytas taikytinas datas, kai atsisakoma suteikti ES tipo patvirtinimą tų kategorijų variklinėms transporto priemonėms;
                  
               
                     (3)
                  
                  
                     pagal Reglamento (ES) 2019/2144 3 straipsnio 13 punktą eismo įvykių duomenų savirašis yra sistema, skirta tik registruoti ir išsaugoti kritinius su eismo įvykiu susijusius parametrus ir informaciją prieš pat susidūrimą, jo metu ir netrukus po jo, siekiant gauti tikslesnius ir išsamesnius eismo įvykio duomenis, kad valstybės narės galėtų atlikti kelių eismo saugos analizę ir įvertinti konkrečių priemonių veiksmingumą;
                  
               
                     (4)
                  
                  
                     transporto priemonių tipo patvirtinimo pagal eismo įvykių duomenų savirašius bandymo procedūros ir išsamūs techniniai reikalavimai reglamentuojami JT taisyklės Nr. 160 (2) nuostatomis. Todėl ta JT taisyklė turėtų būti įtraukta į Reglamento (ES) 2019/2144 4 straipsnio 5 dalyje ir 5 straipsnio 3 dalyje nurodytų taikytinų reikalavimų sąrašą;
                  
               
                     (5)
                  
                  
                     JT taisyklėje Nr. 160 nustatyti reikalavimai dėl duomenų elementų, kuriuos turi įrašyti eismo įvykių duomenų savirašiai, tų duomenų formato, duomenų rinkimo, įrašymo ir išsaugojimo savirašyje, taip pat reikalavimai, susiję su veikimo charakteristikomis atlikus susidūrimo bandymą ir duomenų išliekamumu;
                  
               
                     (6)
                  
                  
                     visi JT taisyklės Nr. 160 (3) 01 serijos pakeitimuose nustatyti techniniai reikalavimai taikomi nuo Reglamento (ES) 2019/2144 II priede nurodytų datų, nedarant poveikio Sąjungos tarptautiniams įsipareigojimams;
                  
               
                     (7)
                  
                  
                     siekiant užtikrinti, kad transporto priemonių gamintojai imtųsi tinkamų priemonių, kuriomis užtikrinama, kad eismo įvykių duomenų savirašio duomenys būtų apsaugoti nuo manipuliavimo, kad jo įrašyti duomenys būtų prieinami per standartinę sąsają ir kad tuos duomenis būtų galima anonimizuoti, tie reikalavimai turėtų būti papildyti duomenų paėmimo, privatumo ir saugumo užtikrinimo reikalavimais;
                  
               
                     (8)
                  
                  
                     siekiant užtikrinti, kad eismo įvykių duomenų savirašių įrašyti duomenys išliktų anonimiški, gamintojai turėtų būti įpareigoti imtis tinkamų priemonių, kad tie duomenys nebūtų pateikti arba paimti kartu su informacija apie fizinį asmenį;
                  
               
                     (9)
                  
                  
                     kol Komisijos deleguotuoju aktu bus nustatyti standartizuoti ryšių protokolai, skirti prieigai prie įvykio duomenų gauti ir juos paimti, transporto priemonių gamintojai atitinkamoms šalims turėtų pateikti informaciją apie tai, kaip gauti prieigą prie eismo įvykių duomenų savirašio įrašytų duomenų, juos paimti ir interpretuoti;
                  
               
                     (10)
                  
                  
                     atliekant periodinę transporto priemonių techninę apžiūrą turėtų būti tikrinamas eismo įvykių duomenų savirašio darbinės būsenos ir jo funkcinių savybių tinkamumas bei programinės įrangos vientisumas;
                  
               
                     (11)
                  
                  
                     Reglamento (ES) 2019/2144 II priedo lentelėje, kurioje pateiktas reikalavimų sąrašas, nėra jokios nuorodos į norminius aktus, susijusius su eismo įvykių duomenų savirašiais. Todėl į tą priedą būtina įtraukti nuorodą į šį reglamentą ir JT taisyklę Nr. 160;
                  
               
                     (12)
                  
                  
                     Reglamento (ES) 2019/2144 4 straipsnio 2 dalyje nurodytas JT taisyklių sąrašas, pateiktas to reglamento I priede, turėtų būti iš dalies pakeistas įtraukiant nuorodą į JT taisyklės Nr. 160 01 serijos pakeitimus;
                  
               
                     (13)
                  
                  
                     todėl Reglamentas (ES) 2019/2144 turėtų būti atitinkamai iš dalies pakeistas;
                  
               
                     (14)
                  
                  
                     šio reglamento nuostatos yra glaudžiai tarpusavyje susijusios, nes tomis nuostatomis nustatomos taisyklės dėl variklinių transporto priemonių tipo patvirtinimo pagal jų eismo įvykių duomenų savirašius, taip pat eismo įvykių duomenų savirašių, kaip atskiro techninio mazgo, tipo patvirtinimo techninių reikalavimų. Dėl šiame reglamente nustatytų taisyklių būtina į Reglamento (ES) 2019/2144 II priedą įtraukti nuorodą į šį reglamentą, JT taisyklę Nr. 160 ir JT taisyklės Nr. 160 01 serijos pakeitimus. Todėl tas nuostatas derėtų nustatyti viename deleguotajame reglamente;
                  
               
                     (15)
                  
                  
                     kadangi Reglamento (ES) 2019/2144 reikalavimai dėl M1 ir N1 kategorijų transporto priemonių eismo įvykių duomenų savirašių turi būti taikomi nuo 2022 m. liepos 6 d., šis reglamentas turėtų būti taikomas nuo tos pačios dienos,
                  
               PRIĖMĖ ŠĮ REGLAMENTĄ:
         
            1 straipsnis
            Taikymo sritis
            Šis reglamentas taikomas M1 ir N1 kategorijų transporto priemonėms, kaip apibrėžta Europos Parlamento ir Tarybos reglamento (ES) 2018/858 (4) 4 straipsnyje.
         
         
            2 straipsnis
            Taikytini techniniai reikalavimai
            
               1.   Transporto priemonės eismo įvykių duomenų savirašio sistema turi atitikti techninius reikalavimus, nustatytus:
               
                           a)
                        
                        
                           JT taisyklėje Nr. 160 ir
                        
                     
                           b)
                        
                        
                           šio reglamento 3, 4 ir 5 straipsniuose.
                        
                     
            
               2.   Eismo įvykių duomenų savirašio, kaip atskiro techninio mazgo, tipas patvirtinamas, jei atskiras techninis mazgas atitinka tuos pačius reikalavimus kaip tie, kurie nustatyti JT taisyklės Nr. 160 5.3 punkte (įvadinė pastraipa), 5.3.3, 5.3.4, 5.3.5 ir 5.5 punktuose.
            
            
               3.   Jeigu variklinėje transporto priemonėje yra įmontuotas eismo įvykių duomenų savirašis, kurio tipas patvirtintas kaip atskiro techninio mazgo, transporto priemonė ir jos eismo įvykių duomenų savirašis turi atitikti šio straipsnio 1 dalyje nurodytus techninius reikalavimus. Tačiau, kalbant apie JT taisyklės Nr. 160 5 dalį, jie turi atitikti tos taisyklės 5.1, 5.2, 5.3.1, 5.3.2 ir 5.4 punktuose nustatytus reikalavimus.
            
         
         
            3 straipsnis
            Duomenų saugumas
            
               1.   Su susidūrimu susiję duomenys, kurie įrašomi ir išsaugomi eismo įvykių duomenų savirašyje, turi būti apsaugoti nuo manipuliavimo laikantis JT taisyklės Nr. 155 (5) pradinės serijos ar bet kurios vėlesnės serijos pakeitimuose nustatytų atitinkamų techninių reikalavimų ir pereinamojo laikotarpio nuostatų.
            
            
               2.   Siekiant išvengti kenkimo ir netinkamo atnaujinimo, turi būti užtikrinta patikima eismo įvykių duomenų savirašio programinės įrangos atnaujinimo apsauga.
            
         
         
            4 straipsnis
            Duomenų paėmimas
            
               1.   Eismo įvykių duomenų savirašių įrašytus su susidūrimu susijusius duomenis turi būti įmanoma paimti naudojant Reglamento (ES) 2018/858 X priedo 2.9 punkte nurodytą standartizuotos duomenų perdavimo linijos nuosekliojo prievado jungtį. Jeigu po susidūrimo nuosekliojo prievado jungtis nebeveikia, duomenis turi būti įmanoma paimti tiesiogiai prisijungus prie eismo įvykių duomenų savirašio.
            
            
               2.   Transporto priemonės gamintojas turi nurodyti tipo patvirtinimo instituciją ir, tipo patvirtinimo institucijos, bet kurio suinteresuotojo sudėtinių dalių, diagnostikos priemonių ar bandymų įrangos gamintojo ar remonto paslaugų teikėjo prašymu, pateikti informaciją apie tai, kaip gauti prieigą prie eismo įvykio duomenų, juos paimti ir interpretuoti.
            
            
               3.   Transporto priemonės ir jų eismo įvykių duomenų savirašiai turi būti suprojektuoti taip, kad, naudojant duomenų paėmimo priemonę, būtų parengiamos įvykių ataskaitos, kuriose pateikiami šie duomenų elementai:
               
                           a)
                        
                        
                           visi privalomi duomenų elementai, kurių reikalaujama pagal JT taisyklę Nr. 160;
                        
                     
                           b)
                        
                        
                           tikslus transporto priemonės, kurioje įmontuotas eismo įvykių duomenų savirašis, tipas, variantas ir versija (įskaitant įrengtas aktyvias saugos ir eismo įvykių prevencijos sistemas).
                        
                     Duomenys, nurodyti b punkte, taip pat turi būti prieinami baigus JT taisyklės Nr. 160 5.4.3 punkte nurodytą susidūrimo bandymą.
            
            
               4.   Eismo įvykių duomenų savirašio įrašytų duomenų neturi būti įmanoma paimti per sąsajas, kuriomis galima naudotis neatrakinus transporto priemonės arba nenaudojant tam tikrų priemonių, arba per transporto priemonių belaidžio ryšio sąsajas.
            
            
               5.   Eismo įvykių duomenų savirašio duomenys, pateikti pagal šio straipsnio 1 dalį:
               
                           a)
                        
                        
                           turi būti pateikti kompiuterio skaitomu formatu;
                        
                     
                           b)
                        
                        
                           neturi apimti informacijos, leidžiančios tuos duomenis susieti su fiziniu asmeniu, arba būti pateikti kartu su tokia informacija.
                        
                     
         
         
            5 straipsnis
            Techninės apžiūros nuostatos
            Atliekant periodinę transporto priemonių techninę apžiūrą turi būti įmanoma patikrinti šias eismo įvykių duomenų savirašio sistemos savybes:
            
                        1)
                     
                     
                        jos darbinės būsenos tinkamumą, vizualiai stebint įspėjamojo gedimo signalo būseną įjungus pagrindinį transporto priemonės valdymo jungiklį ir patikrinant lemputes. Jeigu įspėjamasis gedimo signalas rodomas bendrojoje erdvėje (erdvėje, kurioje gali būti rodomos dvi arba daugiau informacinių funkcijų ir (arba) ženklų, bet ne vienu metu), prieš įspėjamojo gedimo signalo būsenos patikrą pirmiausia reikia apžiūrėti tą bendrąją erdvę ir įsitikinti, kad ji veikia;
                     
                  
                        2)
                     
                     
                        jos funkcinių savybių tinkamumą ir programinės įrangos vientisumą, naudojant elektroninę transporto priemonės sąsają, kaip nustatyta Europos Parlamento ir Tarybos direktyvos 2014/45/ES (6) III priedo I skirsnio 14 punkte, jei tai leidžia transporto priemonės techninės charakteristikos ir pateikiami būtini duomenys. Gamintojai užtikrina, kad techninė informacija, skirta elektroninei transporto priemonės sąsajai naudoti, būtų prieinama pagal Komisijos įgyvendinimo reglamento (ES) 2019/621 (7) 6 straipsnį.
                     
                  
         
            6 straipsnis
            Laikinosios nuostatos dėl patvirtinimo pagal JT taisyklę Nr. 160
            
               1.   Nuo 2022 m. liepos 6 d. nacionalinės institucijos dėl priežasčių, susijusių su eismo įvykių duomenų savirašiais, atsisako suteikti ES tipo patvirtinimą arba nacionalinį tipo patvirtinimą naujų tipų transporto priemonėms, kurios neatitinka šio reglamento ir JT taisyklės Nr. 160 01 serijos pakeitimų techninių reikalavimų. Tačiau ES patvirtinimo pagal šį reglamentą suteikimo tikslais iki 2024 m. liepos 1 d. nacionalinės institucijos pripažįsta už ES ribų pagal JT taisyklę Nr. 160 suteiktą patvirtinimą kaip alternatyvą patvirtinimui pagal JT taisyklės Nr. 160 01 serijos pakeitimus.
            
            
               2.   Nuo 2024 m. liepos 6 d. nacionalinės institucijos dėl priežasčių, susijusių su eismo įvykių duomenų savirašiais, draudžia registruoti, parduoti ir pradėti eksploatuoti naujas transporto priemones, jei tokios transporto priemonės neatitinka šio reglamento ir JT taisyklės Nr. 160 01 serijos pakeitimų techninių reikalavimų, nes nuo tos datos tokių transporto priemonių atitikties sertifikatai bus laikomi nebegaliojančiais. Tačiau nacionalinės institucijos pripažįsta už ES ribų pagal JT taisyklę Nr. 160 suteiktą patvirtinimą kaip alternatyvą patvirtinimui pagal JT taisyklės Nr. 160 01 serijos pakeitimus, kad tokias transporto priemones būtų galima registruoti, parduoti ir pradėti eksploatuoti pagal Reglamento (ES) 2018/858 48, 49 ir 50 straipsnius iki 2026 m. liepos 1 d.
            
         
         
            7 straipsnis
            Reglamento (ES) 2019/2144 pakeitimas
            Reglamento (ES) 2019/2144 I ir II priedai iš dalies keičiami pagal šio reglamento priedą.
         
         
            8 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. liepos 6 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 325, 2019 12 16, p. 1.
         
            (2)  JT taisyklė Nr. 160 „Vienodos motorinių transporto priemonių patvirtinimo pagal įvykių duomenų savirašį nuostatos“ (OL L 221, 2021 6 21, p. 15); JT taisyklė Nr. 160 „Vienodos motorinių transporto priemonių patvirtinimo pagal įvykių duomenų savirašį nuostatos“ [2021/1215] 01 serijos pakeitimai (OL L 265, 2021 7 26, p. 3).
         
            (3)  JT taisyklė Nr. 160 „Vienodos motorinių transporto priemonių patvirtinimo pagal įvykių duomenų savirašį nuostatos“ [2021/1215] 01 serijos pakeitimai (OL L 265, 2021 7 26, p. 3).
         
            (4)  2018 m. gegužės 30 d. Europos Parlamento ir Tarybos reglamentas (ES) 2018/858 dėl motorinių transporto priemonių ir jų priekabų ir tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (OL L 151, 2018 6 14, p. 1).
         
            (5)  JT taisyklė Nr. 155 „Vienodos nuostatos dėl transporto priemonių patvirtinimo kibernetinio saugumo ir kibernetinio saugumo valdymo sistemos atžvilgiu“ [2021/387] (OL L 82, 2021 3 9, p. 30).
         
            (6)  2014 m. balandžio 3 d. Europos Parlamento ir Tarybos direktyva 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB (OL L 127, 2014 4 29, p. 51).
         
            (7)  2019 m. balandžio 17 d. Komisijos įgyvendinimo reglamentas (ES) 2019/621 dėl tikrinamų pozicijų techninei apžiūrai atlikti būtinos techninės informacijos ir dėl rekomenduojamų tikrinimo metodų naudojimo, kuriuo nustatomos išsamios taisyklės dėl duomenų formato ir prieigos prie atitinkamos techninės informacijos tvarka (OL L 108, 2019 4 23, p. 5).
      
      
         
            PRIEDAS
            Reglamento (ES) 2019/2144 pakeitimas
            Reglamento (ES) 2019/2144 I priedas iš dalies keičiamas taip:
            
               
                           „160
                           
                        
                        
                           Eismo įvykių duomenų savirašis
                        
                        
                           01 serijos pakeitimai
                        
                        
                           
                              OL L 265, 2021 7 26, p. 3.
                        
                        
                           M1, N1“.
                        
                     
            II priedo E dalyje E5 reikalavimui skirta eilutė pakeičiama taip:
            
               
                           „Dalykas
                        
                        
                           Norminiai aktai
                        
                        
                           Papildomos specialiosios techninės nuostatos
                        
                        
                           M1
                           
                        
                        
                           M2
                           
                        
                        
                           M3
                           
                        
                        
                           N1
                           
                        
                        
                           N2
                           
                        
                        
                           N3
                           
                        
                        
                           O1
                           
                        
                        
                           O2
                           
                        
                        
                           O3
                           
                        
                        
                           O4
                           
                        
                        
                           STU
                        
                        
                           Sudėtinė dalis
                        
                     
                           E5 Eismo įvykių duomenų savirašis
                        
                        
                           Komisijos deleguotasis reglamentas (ES) 2022/545 (*1)
                           
                           JT taisyklė Nr. 160
                        
                        
                            
                        
                        
                           B
                        
                        
                           D
                        
                        
                           D
                        
                        
                           B
                        
                        
                           D
                        
                        
                           D
                        
                        
                            
                        
                        
                            
                        
                        
                            
                        
                        
                            
                        
                        
                           B
                        
                        
                            
                        
                     
            
               (*1)  2022 m. sausio 26 d. Komisijos deleguotasis reglamentas (ES) 2022/545, kuriuo Europos Parlamento ir Tarybos reglamentas (ES) 2019/2144 papildomas nustatant išsamias taisykles dėl variklinių transporto priemonių tipo patvirtinimo pagal jų eismo įvykių duomenų savirašius ir tų sistemų, kaip atskirų techninių mazgų, tipo patvirtinimo specialiųjų bandymo procedūrų ir techninių reikalavimų ir iš dalies keičiamas to reglamento II priedas (OL L 107, 2022 4 5, p. 18).“